Document ID: 32013D0432

KOMISJONI RAKENDUSOTSUS,
13. august 2013,
millega muudetakse otsust 2011/207/EL, millega kehtestatakse kontrolli ja inspekteerimise eriprogramm seoses hariliku tuuni varude taastamisega Atlandi ookeani idaosas ja Vahemeres
(teatavaks tehtud numbri C(2013) 5224 all)
(2013/432/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. novembri 2009. aasta määrust (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, (1) eriti selle artiklit 95,
ning arvestades järgmist:
(1)
Rahvusvaheline Atlandi Tuunikala Kaitse Komisjon (ICCAT) võttis 2006. aastal vastu Atlandi ookeani idaosas ja Vahemeres hariliku tuuni varude taastamise mitmeaastase kava. ICCAT muutis kõnealust mitmeaastast taastamiskava 2008. aasta aastakoosolekul. Muudetud kava võeti liidu õigusesse üle nõukogu 6. aprilli 2009. aasta määrusega (EÜ) nr 302/2009, milles käsitletakse Atlandi ookeani idaosas ja Vahemeres hariliku tuuni varude taastamise mitmeaastast kava (2). Kõnealust kava muudeti veelgi ning see kinnitati ICCATi 2010. aasta aastakoosolekul ICCATi soovitusega 10-04 ning võeti liidu õigusesse üle Euroopa Parlamendi ja nõukogu 13. juuni 2012. aasta määrusega (EL) nr 500/2012, millega muudetakse nõukogu määrust (EÜ) nr 302/2009, milles käsitletakse Atlandi ookeani idaosas ja Vahemeres hariliku tuuni varude taastamise mitmeaastast kava (3).
(2)
Varude taastamise muudetud kava eduka rakendamise tagamiseks võeti vastu komisjoni otsus 2009/296/EÜ, (4) millega kehtestati kontrolli ja inspekteerimise eriprogramm, mis hõlmab kaht aastat alates 15. märtsist 2009 kuni 15. märtsini 2011.
(3)
Atlandi ookeani idaosas ja Vahemeres hariliku tuuni varude taastamise kontrolli ja inspekteerimise eriprogramm, mis kehtestati komisjoni otsusega 2011/207/EL, (5) võeti vastu selleks, et tagada otsusega 2009/296/EÜ vastuvõetud programmi jätkumine ja rakendada viivitamata mõned ICCATi soovituse 10-04 sätted. Otsuses 2011/207/EL käsitletakse ajavahemikku 15. märtsist 2011 kuni 15. märtsini 2014.
(4)
Võttes arvesse ICCATi 2011. aasta aastakoosolekul arutatut ning pidades silmas vajadust ICCATi soovitused täielikult rakendada, samuti seda, et need soovitused olid liidu õigusse ülevõtmata, oli otsuse 2011/207/EL muutmiseks asjakohane rakendada ICCATi soovituse 10-04 (millega kehtestati Atlandi ookeani idaosas ja Vahemeres hariliku tuuni varude taastamise mitmeaastane kava) punktis 87 sätestatud soovitused, milles käsitletakse valikuuringuid ja katseprogramme. Seepärast avaldati komisjoni 2. mai 2012. aasta rakendusotsus 2012/246/EL, millega muudetakse otsust 2011/207/EL, millega kehtestatakse kontrolli ja inspekteerimise eriprogramm seoses hariliku tuuni varude taastamisega Atlandi ookeani idaosas ja Vahemeres (6).
(5)
2012. aastal võttis ICCAT oma aastakoosolekul vastu soovituse 12-03, millega muudetakse hariliku tuuni varude taastamise mitmeaastast kava. Selleks et tagada otsusega 2011/207/EL kehtestatud programmi järjepidevus ja viivitamata rakendada ICCATi soovituse 12-03 teatavad sätted, on asjakohane ajakohastada ja parandada teatavad aegunud või ekslikud viited otsuses 2011/207/EL.
(6)
Seepärast tuleks otsust 2011/207/EL vastavalt muuta.
(7)
Käesoleva otsusega ettenähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD JÄRGMISE OTSUSE:
Artikkel 1
Otsust 2011/207/EL muudetakse järgmiselt.
1)
Artikkel 1 asendatakse järgmisega:
„Artikkel 1
Käesoleva otsusega kehtestatakse kontrolli ja inspekteerimise eriprogramm selle tagamiseks, et ühtlustatult rakendatakse Atlandi ookeani idaosas ja Vahemeres hariliku tuuni varude taastamise mitmeaastast kava, mille Atlandi Tuunikala Kaitse Komisjon (ICCAT) võttis vastu 2006. aastal ja mis on üle võetud määrusega (EÜ) nr 302/2009, seejärel võetud liidu õigusesse üle Euroopa Parlamendi ja nõukogu määrusega (EL) nr 500/2012 (7) ning viimati muudetud ICCATi 10. detsembri 2012. aasta soovitusega 12-03.
2)
Artikli 3 punkt 2 asendatakse järgmisega:
„2)
kogu püük, lossimine, üleviimine, ümberlaadimine ja sumpadesse paigutamine, sealhulgas rakendatud prooviuuringud hariliku tuuni arvu ja kaalu arvu täpsemaks hindamiseks püügi ja sumpadesse paigutamise ajal, sh stereosüsteemide abil, ja programmi abil, milles kasutatakse stereokaamerate süsteeme või sama täpsusastmega alternatiivset tehnikat, mis katab 100 % kõigist sumpa paigutamise toimingutest, et täpsustada kalade arv ja kaal iga kord, kui kalu sumpa paigutatakse.”
3)
Artiklit 4 muudetakse järgmiselt:
a)
punkt 4 asendatakse järgmisega:
„4)
ELi vaatlusprogrammide rakendamine, sealhulgas liikmesriikide vaatlusprogrammi ja ICCATi piirkondliku vaatlusprogrammi rakendamine vastavalt ICCATi soovituse 12-03 punktidele 90, 91 ja 92 ning 7. lisale;”
b)
punktid 6, 7, 8, 9 ja 10 asendatakse järgmisega:
„6)
ICCATi soovituses 12-03 sätestatud tehnilised erimeetmed ja -tingimused hariliku tuuni püügiks, eelkõige alammõõtu käsitlevad eeskirjad ja nendega seotud tingimused;
7)
koguselised püügipiirangud ja nendega seotud eritingimused, sealhulgas kvoodi täituvuse järelevalve vastavalt ICCATi soovitusele 12-03;
8)
hariliku tuuni püügi suhtes kehtivad dokumenteerimiseeskirjad vastavalt ICCATi soovitusele 12-03;
9)
prooviuuringute rakendamine hariliku tuuni kaalu ja arvu täpsemaks hindamiseks püügi ja sumpadesse paigutamise ajal, sh stereosüsteemide abil;
10)
sumpadesse paigutamise ajal stereokaamerate süsteeme või sama täpsusastmega alternatiivset tehnikat kasutava programmi rakendamine, mis katab 100 % kõigist sumpa paigutamise toimingutest, et täpsustada kalade arv ja kaal iga kord, kui kalu sumpa paigutatakse.”
4)
Artikli 7 punktid 1 ja 2 asendatakse järgmisega:
„1)
ICCATi soovituse 12-03 punktide 99, 100 ja 101 ning 8. lisa kohane ICCATi rahvusvahelise ühisinspekteerimise kava;
2)
ICCATi soovituse 12-03, eriti selle 8. lisa kohane inspekteerimismetoodika;”.
5)
Artikli 9 lõige 1 asendatakse järgmisega:
„1. Liikmesriik, kes kavatseb ühiskasutuskava raames teostada järelevalvet ja inspekteerida kalalaevu teise liikmesriigi jurisdiktsiooni alla kuuluvates vetes, teatab oma kavatsusest määruse (EÜ) nr 1224/2009 artikli 80 lõikes 5 osutatud kontaktasutusele asjaomases rannikuäärses liikmesriigis ja Euroopa Kalanduskontrolli Ametile.”
6)
Artikli 12 lõige 1 asendatakse järgmisega:
„1. Kontrolli ja inspekteerimise eriprogrammi kohaldatakse määruse (EÜ) nr 1224/2009 artiklis 46 osutatud riiklike kontrollimeetmete programmide kaudu, mille on vastu võtnud Kreeka, Hispaania, Prantsusmaa, Itaalia, Küpros, Malta ja Portugal, ning alates 1. juulist 2013 ka Horvaatia vastu võetud riikliku kontrollimeetmete programmi kaudu.”
7)
Artiklit 15 muudetakse järgmiselt:
a)
lõige 2 asendatakse järgmisega:
„2. Vahearuanded edastatakse iga aasta 15. juulil ja 15. septembril ajavahemiku kohta, mis kestis kuni eelmise kuu lõpuni, ning eelmist aastat hõlmav lõpparuanne edastatakse 15. jaanuaril.”;
b)
lõike 3 punkti b alapunktid i ja ii asendatakse järgmisega:
„i)
kalalaev (nimi, lipuriik, püügivahend, ICCATi number, ühenduse laevastikuregistri number või pardatähis), mõrd, kalakasvandus või ettevõte, mis tegeleb asjaomaste harilikust tuunist valmistatud toodete töötlemise ja/või müügiga;
ii)
inspekteerimise kuupäev ja koht ning rikkumisega seotud hariliku tuuni kogus;”.
8)
I, II, III ja IV lisa asendatakse käesoleva otsuse lisas esitatud tekstiga.
Artikkel 2
Käesolev otsus on adresseeritud liikmesriikidele.
Brüssel, 13. august 2013

Labels: 20
6